Line Barfod (EL), 2010-04-12:
Det her lovforslag handler jo dybest set om at redde den lille smule, der er tilbage af Konservatives ære i den her sag.
Konservative spillede i sommer ud med, at nu skulle burkaer forbydes, og prøvede at konkurrere med Dansk Folkeparti om at tiltrække indvandrerfjendtlige stemmer.
Da man opdagede, at det var i strid med grundloven, hvilket man ikke havde tjekket i forvejen, på trods af at man havde justitsministerposten, og på trods af at det burde være viden for mange i Konservative og egentlig også ligge grundlæggende i deres egne holdninger, at vi ikke kan forbyde bestemte religiøse beklædningsgenstande for kun én gruppe; da man altså indså, at det var i strid med grundloven, måtte man finde på et eller andet andet, og så fik vi den her undersøgelse, der så viste, at der stort set ikke er nogen i Danmark, der går med burka, og at der i hvert fald heller ikke er noget, der tyder på, at de, der går med burka, er tvunget til at gøre det.
Alligevel kommer man så med det her lovforslag, hvormed man siger, at nu skal vi skærpe straffen for at tvinge nogen til at gå med burka.
Det er altså meget svært at se noget som helst sagligt formål med den bestemmelse.
Det er kun for at redde De Konservatives ære en lillebitte smule, og vi kan ikke se nogen som helst grund til at støtte det forslag.
Vi er helt enige i, at man hverken må tvinge nogen mennesker til at gå med bestemte beklædningsgenstande eller til at gå uden.
Vi mener, at det er lige så væsentligt, at der ikke er nogen, der bliver tvunget til at gå topløse eller gå i meget udfordrende tøj eller andet.
Vi mener sådan set, at det, hvis man ser på påklædningen i dag, er et lige så stort problem, at mange kvinder går meget afklædt, som at nogle kvinder går med burka.
Vi mener, at man i lige så høj grad burde diskutere, hvordan vi når frem til en situation, hvor hver eneste kvinde tager det tøj på, hun har lyst til at have på, og ikke lader sig diktere af nogle bestemte normer – hverken i forhold til religion, politik, mode eller andet.
Så er der spørgsmålet om retsplejeloven og vidner.
Der er jeg fuldstændig enig med fru Lone Dybkjær i, at vi skal have afklaret, hvad det er, Dommerforeningen siger i sit høringssvar.
Den praksis, som Dommerforeningen har givet udtryk for de har haft hidtil, hvor de kan sige til folk, at de skal tage en kasket eller solbriller eller andet af, er fornuftig, synes jeg.
Det har der hidtil ikke været et eneste problem med.
Hvis Dommerforeningen mener, at det kan være nødvendigt at få præciseret noget i retsplejeloven i denne konkrete anledning, er vi villige til at se på det, men vi kan ikke se nogen som helst grund til at lave et specifikt forbud mod bestemte typer tildækning af ansigtet.
Vi stoler sådan set på, at dommerne er fuldt ud i stand til at vurdere, hvornår der er behov for at gøre noget eller ikke gøre noget.
I forhold til hvad den her bestemmelse kommer til at betyde, forstår jeg simpelt hen ikke helt, hvad det er, man forestiller sig, ud over at man vil gå efter, hvis der skulle være en enkelt et eller andet sted, som man kan påstå tvinger nogen til at gå med en burka.
Det er der ikke noget der tyder på man vil opleve i praksis, og derfor kan jeg ikke lade være med lige at spørge, om det også kommer til at gælde i andre situationer.
Vil f.eks. forældre, der, når det er hundekoldt udenfor, tvinger deres børn til at tage en elefanthue eller andet på, for at de ikke får frostskader, blive omfattet af den her bestemmelse, eller er det kun burkaklædte man går efter, sådan at alle andre ikke vil være omfattet?
Så kan jeg ikke lade være med, som jeg også var inde på i de korte bemærkninger, at undre mig, hvis det, man virkelig er optaget af, er ligestillingsproblemer i Danmark, hvis det, man virkelig er optaget af, er, at der er kvinder, der bliver udsat for overgreb.
Vi har altså menneskehandel i Danmark, vi har kvinder, der bliver holdt som slaver, vi har ifølge regeringens egne tal 250 voldtægter om året af udenlandske kvinder, der er slaver i Danmark.
Der er der virkelig for alvor brug for en voldsom indsats.
Der er virkelig brug for, at man går ud med både politi, retssystem osv. for at stoppe de mænd, der udnytter kvinderne, for at stoppe de mænd, der voldtager kvinderne.
Men her hører vi hverken særlig meget til de borgerlige partier i regeringen eller til Dansk Folkeparti.
Det burde da virkelig være noget, man var optaget af, frem for de ganske få tilfælde, der er af burkaklædte, og hvor det – som Kvinderådet skriver i sit høringssvar – er rådgivning, vejledning hjælp osv., der skal til i stedet, for at få dem til at lade være med at gå med burka.
Det er ikke lovgivning, der her er påkrævet.
Så vi mener, at man skulle bruge kræfterne der, hvor der virkelig er alvorlige problemer, og så skal vi lade være med at lave den her slags symbollovgivning, som ikke tjener andet formål end at konkurrere med Dansk Folkeparti om, hvem der er bedst til at svine udlændinge til.